După ce a anunţat că retrage controversatul ordin de ministru, care permitea împuşcarea a aproape 1.700 de animale, Cristiana Paşca Palmer anunţă că Ministerul Mediului vrea să înfiinţeze un Serviciu de Urgenţă pentru Animalele Sălbatice. Acesta ar urma să funcţioneze în colaborare cu Ministerul de Interne.

„SUAS va fi conceput ca un serviciu de intervenţie rapidă pentru toate cazurile în care omul sau bunurile acestuia sunt ameninţate de urs sau lup sau alte carnivore. Serviciul va putea fi apelat de oricine se află sub ameninţarea uneia dintre specii sau ale cărei bunuri riscă să fie distruse de aceasta. Vom folosi dispeceratul 112 pentru a activa echipele de intervenţie, iar acestea vor interveni fie cu tranchilizante, arma urmând să fie ultima opţiune,” a declarat Cristiana Paşca Palmer, ministrul Mediului.